TMB พลิกลบ! เซ่นข่าว “โนวาสโกเทีย” ขายหุ้นล้างพอร์ต ฟากโบรกแนะ “ถือ” เป้า 1.20 บ.
TMB พลิกลบ! เซ่นข่าว “โนวาสโกเทีย” ขายหุ้นล้างพอร์ต ฟากโบรกแนะ “ถือ” เป้า 1.20 บ.
17 ธ.ค. 2563

ผู้สื่อข่าวรายงานว่า ราคาหุ้น ธนาคารทหารไทย จำกัด (มหาชน) หรือ TMB ณ เวลา 10.31 น. อยู่ที่ระดับ 1.19 บาท ลบ 0.01 บาท หรือ 0.83% สูงสุดที่ระดับ 1.19 บาท ต่ำสุดที่ระดับ 1.17 บาท ด้วยมูลค่าการซื้อขาย 3.33 พันล้านบาท

ด้าน บล.เคทีบี (ประเทศไทย) ระบุในบทวิเคราะห์ฯแนะ “ถือ” หุ้น TMB ราคาเป้าหมาย 1.20 บาท หลังมีข่าวรายงานว่า ธนาคารแห่งโนวาสโกเทีย (BNS) ขายหุ้น TMB จำนวน 4,406.9 ล้านหุ้น ที่ราคา 1.13-1.14 บาทต่อหุ้น มูลค่ารวมกว่า 5 พันล้านบาท
โดยฝ่ายวิจัยมีมุมมองเป็นลบเล็กน้อยต่อประเด็นดังกล่าว แม้ว่ารายการนี้คาดว่าจะเกิดเป็น Big lot เช้านี้ ซึ่งจะไม่ได้มีแรงขายในกระดาน แต่มองว่าจะส่ง Sentiment เชิงลบต่อราคาหุ้นเล็กน้อย เพราะราคาขายต่ำกว่าราคาตลาดเพียง 5-6% ขณะที่คาดว่าจะไม่มีผลต่อการดำเนินงานของ TMB และ BNS ตั้งใจที่จะขายหุ้น TMB อยู่แล้วตามนโยบายของบริษัทแม่ที่ต้องการถอนลงทุนออกจากทั้งหมด 20 ประเทศ
ทั้งนี้ อ้างอิงแบบรายงานการจัดจำหน่ายสินทรัพย์ (246-2) พบว่า BNS ถือหุ้น TMB ก่อนหน้าการทำรายการนี้อยู่ที่ 4,724 ล้านหุ้น หรือคิดเป็น 4.9% ทำให้หลังการทำรายการนี้ BNS จะเหลือสัดส่วนการถือหุ้น TMB ราว 0.33% คิดเป็นจำนวนหุ้นราว 315 ล้านหุ้น
ขณะนี้เมื่อเวลา 10.12 น.พบรายการบิ๊กล็อต TMB 77 รายการ จำนวน 2,146,225,106 หุ้น มูลค่าซื้อขาย 2,446.70 ล้านบาท เทรดในราคาเฉลี่ยหุ้นละ 1.14 บาท/หุ้น และมีรายการบิ๊กล็อต TMB-F 26 รายการ จำนวน 2,260,733,305 หุ้น มูลค่าซื้อขาย 2,577.24 ล้านบาท เทรดในราคาเฉลี่ยหุ้นละ 1.14 บาท/หุ้น
โดยรายการบิ๊กล็อต TMB และ TMB-F รวม 4,406.96 ล้านหุ้น คิดเป็น 4.57% ของทุนชำระแล้วที่มี 96,409.416 ล้านหุ้น มูลค่าที่ตราไว้หุ้นละ 0.95 บาท